google/wiki40b huggingface dataset:
Võru Kesklinna Kool

Võru Kesklinna Kool on põhikool Võru maakonnas Võrus aadressil Vabaduse tänav 12.
Kool asutati 1974 nime all Võru 3. 8-klassiline Kool. Hiljem kujunes kool gümnaasiumiks (Võru Kesklinna Gümnaasium). 2013 korraldati gümnaasium ümber põhikooliks (Võru Kesklinna Kool).
Sidus graaf

Sidus graaf on graafiteoorias graaf, milles iga kahe tipu korral leidub neid tippe ühendav ahel.
Praktilistes ülesannetes ja rakendustes käsitletakse peamiselt sidusaid graafe. Teoreetilistes ülesannetes nagu isomorfismi tuvastamisel, taastatavuse selgitamisel jne käsitletakse nii sidusaid kui ka mittesidusaid.
Väikseimat tippude arvu, mille eemaldamisel muutub graaf mittesidusaks, nimetatakse sidususarvuks k(G). Väikseimat servade arvu, mille eemaldamisel muutub graaf mittesidusaks, nimetatakse serv-sidususarvuks l(G).
Üldiselt moodustavad suurema osa graafidest sidusad graafid. Näiteks kui kolmetipuliste graafide puhul on sidusaid 50%, siis kuuetipuliste puhul on neid 71,79% ja kümnetipuliste puhul juba 97,6%. Edasiselt suureneb see veelgi .
Laedemäealune laht

Laedemäealune laht (ka Laedemäealune) on laht Saare maakonnas Muhu vallas. 
Lahe koordinaadid on 58° 37′ N, 23° 4′ E.
Yannick Ferreira Carrasco

Koondisekarjäär

Debüüdi Belgia rahvuskoondises tegi Carrasco 28. märtsil 2015 EM-i valikmängus Küprose vastu.
Esimese värava rahvuskoondise särgis lõi ta 2016. aasta Euroopa meistrivõistluste kaheksandikfinaalis Ungari vastu.
Ta kuulus Belgia koondisse ka 2018. aasta maailmameistrivõistlustel.
Stanley B. Klein

Stanley B. Klein (Stan Klein) on ameerika psühholoog ja filosoof.
Ta on California Ülikooli (Santa Barbara) professor.
Korvpalli Meistriliiga

Korvpalli Meistriliiga (lühidalt KML) on kõrgeim rahvuslik meeste korvpalliliiga Eestis. Liiga peasponsor on Alexela. 
KML turniiri korraldab MTÜ Eesti Korvpalliliit. Mängud toimuvad vastavalt FIBA reeglitele.
Liiga valitsev meister on BC Kalev/Cramo.
NLKP 26. kongress

NLKP 26. kongress toimus Moskvas 1981. aasta 23. veebruarist kuni 3. märtsini.
NLKP Keskkomitee aruandekõnega ja kõnega partei ülesannetest sise- ja välispoliitika alal esines Nõukogude Liidu Kommunistliku Partei peasekretär Leonid Brežnev. Aruandekõne pidas NLKP Keskrevisjonikomisjoni esimees Gennadi Sizov.
Ettekande Nõukogude Liidu majandusliku ja sotsiaalse arendu kohta aastatel 1981–1985 ja kuni aastani 1990 pidas NSV Liidu Ministrite Nõukogu esimees Nikolai Tihhonov.
Kongress valis NLKP Keskkomitee ja NLKP Keskrevisjonikomisjoni uued koosseisud.
Stantoni maakond (Kansas)

Stantoni maakond on maakond Ameerika Ühendriikides Kansase osariigis.
2010. aastal elas maakonnas 2235 inimest. Maakonna keskus ja suurim linn on Johnson City (1495 elanikku). Suurema asula on veel Manter (178).
Maakonna pindala on 1761 km². Veepindala on 0 km²

Ajalugu

Stantoni maakond moodustati 17. juunil 1887. aastal. Maakond sai nime USA poliitiku Edwin McMasters Stantoni järgi.
Albert Suurkivi

Albert Suurkivi (26. veebruar 1894 – 30. november 1977 New Jersey) oli Eesti poliitik.
Tamaulipase masksäälik

Levila

Tamaulipase masksäälik on levinud Mehhiko kirdeosas. Suurem osa levilast kattub Tamaulipase osariigiga, aga ta elab ka San Luis Potosí ja Veracruzi osariigis. Ta on paigalind.

Välimus

Tamaulipase masksääliku üldpikkus on 13 cm ja kaal 10,2–11,5 g. Tema selg on kollakasroheline, alapool erekollane. Vanal isaslinnul on must mask ja kollane pealagi. Emaslind on sarnane, ent musta maskita ja oliivja lagipeaga. Tiiva pikkus on isaslinnul 5,35–5,55 cm, emaslinnul 5,1–5,45 cm. Nokk on must ja jalad lihakarva.
Häälitsused on väga sarnased põhja-masksääliku häältega. Inimene ei tee neil õieti vahet, aga ise nad seda vahet teevad ega vasta kunagi teist liiki linnu kutsehüüule.
Isaslindu on teistest lindudest hõlbus eristada kollaste triipude abil, mis ta näol on. Talvituvatest põhja-masksäälikutest saab teda veel eristada kõhualuse poolest, mis on põhja-masksäälikul valge, tamaulipase masksäälikul kollane.
Emaslinnul ei ole näol musta maski. Nende suled on oliivkollased, osalt kaetud kahvatupruuniga. Nende kael on oliivpruun, kaela küljed on kahvatumad ja kollakamad.

Elupaik ja pesitsemine

Tamaulipase masksäälik elab magevee padurates (kaasa arvatud kanalite ja kuivenduskraavidega), eriti kui seal kasvab hundinuiasid. Tema pesitsus- ja toitumistavade kohta on vähe teada, kuid ilmselt need sarnanevad teiste masksäälikutega. Arvatavasti ehitavad nad oma pesa madalale taimestikku ja toituvad putukatest.
Tamaulipase masksäälik kuulub ohulähedaste liikide hulka ja tema arvukus ongi viimastel aastatel vähenenud elupaikade kadumise tõttu. Rahvusvaheline linnukaitseorganisatsioon BirdLife International hindab liigi arvukuseks 2500–10 000 isendit.
Priiuse seltsimaja

Priiuse seltsimaja on kultuurikeskus Tartu maakonnas Kastre vallas Kurepalu külas.
Seltsimaja ehitasid 1904 kohaliku karskusseltsi Priius liikmed.
Sürgavere raudteepeatus

Sürgavere raudteepeatus (saksa Surgefer) on raudteepeatus Viljandimaal Põhja-Sakala vallas Sürgaveres.
Sürgavere peatuses on üks madal perroon. Peatuses peatub 8 reisirongi päevas (pooled Viljandi ja pooled Tallinna poole). Tavarong sõidab Balti jaamast Sürgaverre umbes 2h ja 10 minutit, aga kiirrong umbes 2 tundi.

Ajalugu

Sürgavere pooljaam rajati koos raudteeliiniga 1900. aastal. Sürgavere pooljaam sai nime kahe ja poole kilomeetri kaugusel asuva Sürgavere küla järgi. Jaam jäi toona Suure-Jaani kihelkonda Sürgavere mõisa maadele.
Liini algusaastatel asus Viljandi ja Sürgavere vahel Pärsti peatus ning Sürgavere ja Olustvere vahel Tällivere peatus.
Enne rekonstrueerimistöid asus peatus Lelle jaamast 63,9 kilomeetri kaugusel,  praegune peatus asub Lelle jaamast aga 66,4 km kaugusel.

Jaamahoone

Esimene jaamahoone valmis samal ajal, kui rajati jaam. Pärast uue jaamahoone valmimist 1930. aastail võeti vana kasutusele elumajana ning see on säilinud tänapäevani.
1930. aastate algul sai Sürgavere pooljaamast jaam ning sinna ehitati uus kahekorruseline kelpkatusega telliskivist jaamahoone. Pärast laiarööpmelise raudtee rajamist jaam suleti ning alles jäi vaid raudteepeatus. Teine jaamahoone seisab tühjana.
Fredis Refunjol

Fredis Refunjol (sündinud 19. detsembril 1950 Arubal) on alates 11. maist 2004 Aruba kuberner.
Enne poliitikukarjääri töötas ta aastatel 1973–1983 õpetajana.
Refunjol on abielus, tal on kolm last.
Bentoni maakond (Indiana)

Ajalugu

Maakond moodustati 18. veebruaril 1840.
Ludwig Dunte

Ludwig Dunte (ka Ludovicus Dunte, 21. november 1597 – 11. detsember (teistel andmetel 2. detsember) 1639) oli Oleviste kiriku pastor ning Tallinna koolide järelevaataja.
Ta on kirjutanud raamatu, milles seisev õpetus räägib kristliku elu põhialustest. Raamatut tunti ja loeti ka Saksamaal, seda on hiljem veel neli korda välja antud. Vahelehtedel arvukalt käsikirjalisi märkmeid. Eeslehel on Timotheus Poluse pühendusluuletus Ludwig Duntele.
Ludwig Dunte võis tõlgita suhelda eesti, soome, rootsi, saksa, samuti hollandi, inglise, prantsuse aga ka ladina, kreeka ja heebrea keeles.
Tal oli poeg Georg Dunte, kes 1660. aasta oktoobris annetas Oleviste raamatukogule 20 filosoofia- ja usuteadusealast teost. Nende hulgas on ka kaks Ludwig Dunte kirjutatud raamatut. 
Ta on maetud 18. detsembril 1639 Niguliste kirikusse. Teistel andmetel suri ta 2. detsembril 1639.

Töö

Aastatel 1623–1627 töötas krahv Jacob de la Gardie kahe eestkostelise (nooruki) juhendaja. Reisis nendega Hollandis, Prantsusmaal ja Inglismaal.
1627. aastal asus tööle Tallinna Mihkli rootsi-soome koguduses abipastorina. 
Veidi hiljem, 1629. aastal, asus tööle Oleviste kirikusse. 1632. aastal esindas Tallinna linna ülikooli avamisel Tartus.
1636. aastal asus tööle Tallinna koolide inspektorina.
Mägi-naistepuna

Mägi-naistepuna (Hypericum montanum) on naistepunaliste sugukonda kuuluv taimeliik.
Ta on Eestis arvatud II kaitsekategooriasse (seisuga 2012).
Shingeki-no kyojin

"Shingeki-no kyojin" (jaapani keeles 進撃の巨人 'ründav hiiglane') on Jaapani kunstniku Hajime Isayama mangaseeria, millest tehti ka anime ja millele järgnes mitu manga spin-off'i. Žanrilt põnevik, õudukas ja ulme. 2011. aastal võitis see kirjastuse Kōdansha mangaauhinna shōnen'i kategoorias.
Eesti keeles ei ole seda mangat välja antud.
Kaasani metroo

Kaasani metroo (vene Казанский метрополитен, tatari Казан метросы, Казан метрополитены) on metroo Venemaal Tatarstani Vabariigis Kaasanis.
27. augustil 2005 avati linna 1000. aasta juubeliks metroo. Praegu on valmis üks 15,8-kilomeetrine kümne jaamaga metrooliin.

Tulevik

Edaspidi on plaanis ehitada linna metroovõrku veel kolm liini. Esialgu lisandub olemasoleval liinil kagu suunas üks jaam. Aastaks 2018 peaks olemasolevale Tsentralnaja liinile lisanduma Azinsko-Savinovskaja liin ning hiljem veel Privolžskaja ja Zanoksinskaja liinid. Sellele lisaks on plaanis üks olemasolev linnasisene rongiliin ümber ehitada maapealseks metrooliiniks.
Franklini maakond (Missouri)

Franklini maakond (Franklin County) on maakond USA-s Missouri osariigis. Geograafilised koordinaadid on 38° 24′ N, 91° 4′ W.
Maakonna halduskeskus on Union.
Maakonna pindala on 2410 km², millest 20 km² moodustab veepindala.
Elanike arv oli 2010. aasta rahvaloenduse järgi 101 492. Aastal 2000 oli elanikke 93 807.
Franklini maakond on elanike arvult Missouri kümnes maakond.

Ajalugu

Franklini maakond moodustati 11. detsembril 1818 Saint Louise maakonna osast. Maakond on saanud nime poliitiku, teadlase ja leiutaja Benjamin Franklini järgi.
Avec Kirjastus

AveC Kirjastuse AS on OG Elektra kontserni kuuluv ettevõte, mis annab 1997. aastast välja Lääne-Virumaa nädalalehte Kuulutaja. Kuulutaja on reedeti ilmuv tasuta nädalaleht, mille tiraaž on 14 000.
Maiden England

"Maiden England" (2013. aasta uusväljalase kandis pealkirja "Maiden England '88") on Iron Maideni kontsertvideo nende albumit "Seventh Son of a Seventh Son" tutvustanud maailmaturneelt "Seventh Tour of a Seventh Tour". Kontsert on üles võetud Birminghami National Exhibition Centre'is 27.-28. novembril 1988 ning avaldati VHS-il novembris 1989 ja uuesti piiratud tiraažis VHS-il ning CD-l 1994. aastal. CD-l on mahupiirangu tõttu kaks laulu vähem kui videokassetil (puuduvad "Can I Play with Madness" ja "Hallowed Be Thy Name"). 2013. aastal avaldati album täies mahus uuesti, nüüd aga enam mitte videokassetil vaid DVD-l, CD-l ja LP-l ja album kandis ka uut pealkirja "Maiden England '88". Video režissööriks on Iron Maideni asutajaliige ja bassimängija Steve Harris.
Crooki maakond (Wyoming)

Ajalugu

Crooki maakond moodustati 1875. aastal Albany ja Laramie' maakonna osadest. Maakond sai nime brigaadikindrali George Crooki järgi.
Bielke

Bielke on Rootsi aadlisuguvõsa, mis pärineb Smålandist. Suguvõsa esindajad tegutsesid ka Baltikumis. 
Suguvõsa on esimest korda mainitud 13. sajandil. Suguvõsa on Natt och Dagi suguvõsa kõrval üks vanimaid Rootsi aadlisuguvõsasid.
Eestimaa kubermangus olid Bielked Valingu mõisa ja Nehatu mõisa omanikud.
Bukraanionfriis

Bukraanionfriis on friis, millel esineb bukraanionimotiiv. Kreeka klassikalises arhitektuuris asetseb bukraanion metoopidel dooria orderis, hilisemas arhitektuuris esineb ka bukraanioni vaheldamist girlandidega.
Uusaegsed esimesed bukraanionfriisid leiab alates renessanssarhitektuurist. Bukraanionfriisi leiab ka klassitsismis ja historitsismis.
Vittoria Accoramboni

Vittoria Accoramboni (15. veebruar 1557 Gubbio – 22. detsember 1585 Padova) oli itaalia aristokraat, Bracciano hertsoginna. Ta sai tuntuks oma erakordse ilu ja õnnetu lõpu pärast.
Tema seikluslik elu on andnud ainet mitmele kirjandusteosele.

Elulugu

Vittoria sündis Gubbios pere kümnenda lapsena. Tema isa kuulus Marchest pärit väikeaadlisuguvõssa, mis oli Gubbiosse tulnud 14. sajandil. Perekond kolis Rooma paremat elu otsima.
Vittoria isa lükkas tagasi mitmed Vittoria kosilased ning peatus siis Francesco Perettil, kellel polnud küll erilist positsiooni, kuid kelle onu oli kardinal Felice Peretti, keda peeti paavstikandidaadiks (hiljem saigi temast paavst Sixtus V). 16-aastane Vittoria abiellus Perettiga. Pillava eluviisi tõttu sattus paar peagi võlgadesse.
Vittoriat imetlesid ja jumaldasid paljud Rooma kõige targemad ja säravamad mehed. Tema kõige tulisemate imetlejate seas oli Paolo Giordano I Orsini, kes oli esimene Bracciano hertsog ning üks Rooma mõjukamaid isikuid.
Aastal 1581 tappis Vittoria vend Marcello, kes tahtis, et tema õest saaks hertsogi abikaasa, Peretti. Hertsogit kahtlustati kuriteo kaasosaluses, seda enam, et arvati, et ta oli tapnud oma esimese abikaasa Isabella de' Medici. Vittoria võttis hertsogi abieluettepaneku heameelega vastu ning peagi nad abiellusid, algul salaja (1581), ja 1583, pärast paavst Gregorius XII vastuseisu ületamist, ka avalikult.
Kadeduse tõttu püüti seda abielu tühistada ning Vittoria koguni vangistati; ta vabanes ainult tänu kardinal Carlo Borromeo sekkumisele. 24. aprillil 1585, pärast Gregorius XII surma, sai Vittoria esimese abikaasa onu kardinal Montalto paavstiks ja tõotas paarikesele kätte maksta. Neid hoiatati ning nad põgenesid algul Veneetsiasse ning sealt Salòsse, mis asus Veneetsia riigi territooriumil. Selles linnas hertsog novembris 1585 ka suri, pärandades kogu oma isikliku varanduse lesele (Bracciano hertsogkonna jättis ta oma esimese abikaasa pojale Virginio Orsinile).
Leinav Vittoria tõmbus tagasi Padovasse, kuhu talle järgnes tema surnud abikaasa sugulane Lodovico Orsini, kes oli Veneetsia vabariigi teenistuses. Lodovicol oli plaanis püüda varandus ümber jagada. Varanduse jagamisel tekkis tüli ning Lodovico tegi ühele meesterühmale ülesandeks Vittoria tappa. Vittoria suri 1585. aasta lõpus. Veneetsia vabariik mõistis hiljem Lodovico ja peaaegu kõik tema kaasosalised surma.
Kaarma mõis (Väike-Maarja)

Kaarma mõis (saksa keeles Kaarmann) oli rüütlimõis Väike-Maarja kihelkonnas Virumaal.
Mõisast on teateid alates 1538.
Rūstuži mõis

Rūstuži mõis (saksa keeles Rüssel, läti keeles Rūstužu muiža) oli rüütlimõis Liivimaal Volmari kreisis Katriņa kihelkonnas. Tänapäeval asub mõisasüda Limbaži piirkonnas Viļķene vallas Rūstužis.

Ajalugu

Esimesed teated sellest mõisast pärinevad aastast 1447, mil Carl Vietinghoff selle Johann Uxküllilt 500 marga eest ära ostis. Aastal 1550 kuulus see Gerdt Linde lesele, kes jättis oma vara oma neljale kasupojale. Need olid George Krüdener, George Rosen, Gerdt von Medem ja Kersten Guβleff. Rosen ja Guβleff olid pärandi jagamise ajaks aastal 1551 surnud, ent külad, mis kuulusid Rūstuži juurde, läksid siiski George esindajatele Rosenite suguvõsast.
Aastal 1589 ostis mõisa Caspar Tiesenhausen. Temast jäi maha kaks tütart, mõisa pärinu abiellus Caspar Engelhardtiga. Aastal 1748 pani major Engelhardt Rūstuži ja Muižkalnsi mõisad 8000 taalri eest panti ja need omandas major Gustav von Dunten (lõplikult aastal 1752). Aastal 1761 ostis mõisa Godofredus von Lincke, aastal 1765 aga Johann Gustav Frey.
Aastal 1772 ostis mõisa lesk Catharina Mrgaretha von Buschen. Aastal 1787 loovutas ta selle 10 000 taalri eest oma sekretärile Johann  Bernhard Müllerile. Aastal 1819 ostis selle Christoph Wilhelm von Berg, aastal 1825 aga Carl Reinhold von Jarmersted.  Aastal 1836 pani too mõisa panti ja selle omandas Hieronymus Boye, kes andis pandiõiguse edasi õdedele Lindwartidele, kes selle aastal 1838 Catharina von Bergile müüsid. Aastal 1856 ostis mõisa Hofrath Theodor Joseph von Czarnoczki, kes selle aastal 1859  Medemitele pantis ja seejärel pandilepingu lõppedes aastal 1868 parun Mengdenile müüs.

Mõisa suurus

Bienenstammi andmetel oli mõisa suurus 1816. aastal 2 ja 7/8 adramaad, sellele allus 54 mees- ning 66 naishinge. Aastal 1641 oli mõisa suurus 1 ja 1/4 adramaad. 1688 oli mõisa suurus 2 ja 7/8 adramaad, aastal 1734 oli adramaid 1 ja 3/8, aastal 1757 aga 2 ja 7/8. Aastal 1823 oli mõisa suurus 2 ja 3/10 adramaad. Aastal 1832 oli mõisal adramaid 6 ja 8/20, aastal 1881 aga 4 ja 68/80, lisaks seitse adramaad mõisale kuuluvate talude valduses. Aastal 1832 oli mõisal adramaid 2 ja 8/20, aastal 1881 aga 3 ja 38/80, lisaks 3 ja 31/80 adramaad mõisale kuuluvate talude valduses.
Täpiline surmaputk

Levila ja kasvukoht

Kasvab looduslikult Lõuna- ja Kesk-Euroopas, Aasias ja Põhja-Aafrikas, tulnukana Põhja-Ameerikas, Tšiilis ning Põhja-Euroopas. Eestis hajusalt. Kasvab enamasti prahipaikades, elamute ümbruses, teeservadel ja võsastikes. Looduslikes tingimustes sagedamini lamminiidul, metsaservades, mererannikul.

Kirjeldus

Taim kasvab 60–120 (harvem 180) cm kõrguseks. Õitseb Eestis juunist septembrini. Osakatis ja katis koosnevad 3–5(6) kolmnurksest lehekesest, mis on alusel sageli kokkukasvanud ja allapoole kaldu. Osakatis enam-vähem ühekülgne, osasarikast lühem. Viljad paljad, kerajad, lainetäkiliste roietega. Liitsarikad 12–20 kareda kiirega. Lehed kaheli- või kolmelisulgjad, üldkujult laikolmnurksed, hallikasrohelised, paljad, kuni 50 cm pikad. Vars paljas, harunev, vahel sinaka kirmega, alusel punakate laikudega. Õied valged. Taimel ebameeldiv lehk. Mürgine.

Ajalugu

Täpilise surmaputke kasutamisel on väga pikk ajalugu. Antiik-Kreekas hukati sellega kurjategijaid. Siiski on vaieldud selle üle, kas kreeklased kasutasid hukkamiseks surmaputke või mürkputke, sest surmaputke nimetati vanas kirjanduses samuti cicuta. Platoni kirjelduse järgi Sokratese surmast võib oletada, et oli tegu oli surmaputkeleotisega. Kui lugeda Simon Pauli kirjeldust aastast 1648, siis pole kahtlust, et taim, mida ta nimetab cicuta'ks, on tegelikult surmaputk. 
Carl von Linné valis selle taime ladinakeelseks nimetuseks Conium (lähtudes kreekakeelsest sõnast konos, mis tähendab 'vurrkanni', sest kogemata söömine kutsub esile peapööritust; kone - "surmamine").

Kasutamine

Täpilist surmaputke on kasutatud meditsiinilistel eesmärkidel. Kuni 20. sajandini oli ta kasutuses valuvaigistina. Õiges koguses on surmaputkel valuvaigistav toime. Välispidisel kasutamisel on selle taime mahlal tuimestav mõju.

Toksilisus

Varjulistes ja pimedates kohtades kasvavad taimed on mürgisemad. Surmaputk sisaldab mitmeid mürgiseid alkaloide, eelkõige koniini. Kõige rohkem sisaldavad koniini küpsemata viljad, kõige ohutum on juur (siiski mürgine). Osa mürke lagunevad kuivatamisel, kuid siiski pole taime tarvitamine ohutu.
Täpilise surmaputke juurt võib segamini ajada mädarõika, pastinaagi või peterselli juurtega. Ka on lehed üsna sarnased peterselli lehtedega. Surmaputk on ohtlik ka kariloomadele. Suurele kariloomale võib saada saatuslikuks paar kilogrammi surmaputke.

Mürgistusnähud

Mürgitusnähud on kõrvetustunne suus, nägemishäired ja nõrkus jalgades. Rasketes mürgistusnähtude korral tekib keelehalvatus, pupillide laienemine, peapööritus, oksendamine, kõhulahtisus, sügelemine ja külmatunne, seejärel tuimus ja halvatus alates labajalgadest kuni häälepaelteni. Surm saabub viie tunni pärast hingamislihaste täieliku halvatuse tagajärjel. Kiire abiandmisega ja kunstliku hingamise tegemisega on õnnestunud kannatanuid päästa, halvatus ja lihaste nõrkus püsivad aga kaua .
Chathami saar

Chathami saar (moriori Rekohu) on Uus-Meremaale kuuluv saar Vaikses ookeanis. Ta on üks Chathami saartest.
Chathami pindala on 900 km². Saar on künklik, ulatudes kuni 294 meetrini merepinnast.
2006. aastal elas Chathamil 564 inimest.
Põhjamaade Teoreetilise Füüsika Instituut

Põhjamaade Teoreetilise Füüsika Instituut (NORDITA; islandi keeles Norræna stofnunin í kennilegri eðlisfræði, norra keeles Nordisk institutt for teoretisk fysikk, rootsi keeles Nordiska institutet för teoretisk fysik, soome keeles Teoreettisen fysiikan pohjoismainen laitos, taani keeles Nordisk institut for teoretisk fysik) on Põhjamaade Ministrite Nõukogu alluvuses tegutsev teadusasutus.
Instituudi eesmärk on edendada Põhjamaade koostööd teoreetilise füüsika vallas, eelkõige astrofüüsika, biofüüsika, kondensaine füüsika ja osakestefüüsika alal. Instituut korraldab kursusi, töötubasid, loenguid ja konverentse nii üksi kui ka koostöös teiste asutustega.
Asutus loodi aastal 1957 Kopenhaagenis Niels Bohri ja Rootsi poliitiku Torsten Gustafssoni algatusel Põhjamaade Teoreetilise Aatomifüüsika Instituudi nime all ning see tegutses alguses Niels Bohri Instituudi katuse all. Alates 1. jaanuarist 2007 tegutseb instituut Stockholmis AlbaNova keskuses. Selle tegevust administreerivad Kuninglik Tehnikakõrgkool ja Stockholmi Ülikool.
Kuni 2006. aastani rahastasid instituudi tegevust Põhjamaad ühiselt Põhjamaade Ministrite Nõukogu vahendusel, seejärel võtsid finantseerimise üle Põhjamaade Ministrite Nõukogu, Kuninglik Tehnikakõrgkool ja Stockholmi Ülikool.
Instituudi juhatusse kuulub kaks liiget igast riigist. Juhatuse esimees on Islandi ülikooli professor Þórður Jónsson.
Nikolai Kaasik

Nikolai Kaasik (ka Nikolai Kasik; 22. september 1900 Kuressaare – 25. mai 1950 Stockholm) oli Eesti diplomaat.
Ta lõpetas aastal 1919 Saaremaa Ühisgümnaasiumi. Ta õppis aastal 1919 Tartu Ülikooli filosoofiateaduskonnas.  Aastatel 1920–1923 õppis ta Tartu Ülikooli õigusteaduskonnas. Aastal 1928 kaitses ta tööga "Ulgumere politsei" mag jur väitekirja, aastal 1933 tööga "Le contrôle en droit international" dr jur väitekirja. Ta oli EÜS Põhjala vilistlane.
Aastatel 1919–1920 võttis ta osa Vabadussõjast. Ta oli aastatel 1923–1925 ja 1927–1928 teaduslikuks stipendiaadiks Eestis, aastatel 1925–1927 teaduslikuks stipendiaadiks Pariisis. Aastatel 1931–1933 oli ta Rockefelleri fondi teaduslikuks stipendiaadiks Genfis, Viinis, Göttingenis ja Haagis. Aastatel 1928–1931 ja 1933–1944 oli ta Tartu Ülikooli õigusteaduskonna rahvusvahelise õiguse õppejõud. 9. mail 1934 nimetas Riigivanem Konstantin Päts ta Tartu Ülikooli majandusõiguse dotsendiks. Aastast 1938 oli ta adjunktprofessor, aastast 1941 erakorraline professor. Aastatel 1942–1944 oli ta Tartu Ülikooli majandusteaduskonna dekaan. Lisaks oli ta aastatel 1936–1940 Välisministeeriumis poliitilise osakonna direktor ja alates 15. juunist 1940 välisministri abi kohuste täitja.
Lahkus aastal 1944 Rootsi. Rootsis olles töötas ta aastatel 1945–1950 Avaliku ja Rahvusvahelise õiguse Instituudis arhiiviassistendina. Tal on töid rahvusvahelise õiguse ja majandusõiguse alalt.
Vastse-Otepää vald

Vastse-Otepää vald (ka Vastse-Nuustaku vald; saksa keeles Neu-Odenpäh) oli vald Tartumaal Otepää kihelkonnas.
Vald eksisteeris 1869–1939.
Valla alal asus Vastse-Otepää mõis.
Siarhiej Kaścicyn

Siarhiej Alehavič Kaścicyn (valgevene keeles Сяргей Алегавiч Касціцын; sündinud 20. märtsil 1987 Navapołackis) on Valgevene jäähokimängija, vasakäär. Ta mängib KHL-i klubis Minski Dünamo.
Ta alustas klubikarjääri hooajal 2002–03 kodumaa klubis HK Gomel. 2005. aastal valiti ta NHL-i draft '​is Montreal Canadiensi poolt 200. valikuna. Esimesed kaks hooaega Põhja-Ameerikas mängis ta Ontario Hockey League'i klubis London Knights ning seejärel ühe hooaja American Hockey League'i klubis Hamilton Bulldogs. 2007. aasta detsembris tegi ta Canadiensi meeskonnas oma NHL-i debüüdi. Hiljem mängis ta veel Nashville Predatorsis.
Pärast karjääri lõppu Põhja-Ameerikas suundus Kaścicyn KHL-i, mängides esmalt alates hooajast 2012–13 Omski Avangardis ning hiljem veel Kaasani AK Barsis ja Nižni Novgorodi Torpedos.
Valgevene jäähokikoondist on ta esindanud mitmetel maailmameistrivõistlustel ja 2010. aasta taliolümpiamängudel.
Ka tema vanem vend Andrej Kaścicyn on jäähokimängija.
Patriarh Aleksius II väljak

Patriarh Aleksius II väljak on Jumalaema Kiirestikuulja ikooni kiriku esine väljak Tallinnas Lasnamäel Loopealse asumis.
Moskva ja kogu Venemaa patriarhi Aleksius II väljak avati 30. septembril 2009. Jumalateenistuse viis läbi Moskva Patriarhaadi Eesti Õigeusu Kiriku eestseisja, Tallinna ja kogu Eesti metropoliit Kornelius. Tseremoonial osalesid Tallinna linnapea Edgar Savisaar, Moskva Linnavalitsuse delegatsioon linnapea esimese asetäitja Pjotr Birjukovi juhtimisel, Vene Õigeusu Kiriku Istrinski peapiiskop Arseni ja teised kõrged isikud.
Väljaku projekteeris T-Model OÜ, ehitas AS Tref. Tööd läksid maksma 6,8 miljonit krooni (435 tuhat eurot).
Patriarh Aleksius II väljaku ehitustööde käigus rajati kiriku territooriumini viiv 125 m pikkune Puju tänav, ehitati kanalisatsioon, tänavavalgustus, kõnniteed, rajati bussipeatus ning autode parkla. 1800 m² suurune väljak kaeti betoonplaatidega. Kiriku esise ja kinnistut ümbritsev ala haljastustööde käigus istutati 170 puud ja 3000 põõsast.
I Am America (And So Can You!)

Auhinnad

Raamatu audioversioon esitati 2009. aastal Grammy parima jutualbumi auhinna nominendiks, kuid selle auhinna võitis hoopis Al Gore.